Source: https://www.juridice.ro/515019/intrebare-preliminara-cu-privire-la-incalcarile-grave-dreptul-penal-si-articolele-pirotehnice.html
Timestamp: 2020-07-15 05:13:34+00:00

Document:
JURIDICE » Întrebare preliminară cu privire la încălcările grave, dreptul penal și articolele pirotehnice. UPDATE: hotărârea CJUE (dreptul Uniunii nu se opune … și nu avem lex mitior incident)
27 septembrie 2018: Curtea declară:
1) Principiul liberei circulații a articolelor pirotehnice, astfel cum este prevăzut, printre altele, la articolul 6 alineatul (2) din Directiva 2007/23/CE a Parlamentului European și a Consiliului din 23 mai 2007 privind introducerea pe piață a articolelor pirotehnice, trebuie interpretat în sensul că nu se opune unei reglementări naționale, precum cea în discuție în litigiul principal, care interzice deținerea sau utilizarea de către consumatori și vânzarea către aceștia de articole pirotehnice de divertisment a căror conținut de compoziție pirotehnică depășește 1 kilogram, în măsura în care această reglementare este de natură să garanteze ordinea și siguranța publice și nu depășește ceea ce este necesar pentru a proteja aceste interese fundamentale, aspect care trebuie verificat de instanța de trimitere.
2) Articolul 10 din Directiva 2006/123/CE a Parlamentului European și a Consiliului din 12 decembrie 2006 privind serviciile în cadrul pieței interne trebuie interpretat în sensul că nu se opune unei reglementări naționale, precum cea în discuție în litigiul principal, care condiționează depozitarea de articole pirotehnice conforme cu Directiva 2007/23 și destinate comerțului cu amănuntul de obținerea unei duble autorizații, și anume o autorizație federală pentru explozibili și o autorizație regională de mediu, în măsura în care ansamblul condițiilor enunțate la articolul 10 alineatul (2) din această directivă sunt îndeplinite, aspect care trebuie verificat de instanța de trimitere.
3) Articolul 20 din Directiva 2007/23 și articolul 1 alineatul (5) din Directiva 2006/123 trebuie interpretate în sensul că statele membre pot adopta sancțiuni penale, în măsura în care, în ceea ce privește Directiva 2007/23, aceste sancțiuni sunt eficiente, proporționale și cu efect de descurajare, iar în ceea ce privește Directiva 2006/123 normele naționale de drept penal nu au ca efect eludarea normelor aceleiași directive.
Mai atragem atenția și asupra următorului paragraf important pentru cei specializați în drept penal dar nu și în dreptul Uniunii Europene:
98 Din aceasta rezultă, pe de altă parte, că, deși articolul 20 din Directiva 2007/23, spre deosebire de articolul 45 din Directiva 2013/29, nu prevedea în mod explicit că statele membre puteau adopta sancțiuni penale pentru încălcările grave, această dispoziție nu excludea o astfel de posibilitate. Prin urmare, acest articol 45 nu poate fi considerat ca fiind o lex mitior.
8 iunie 2017: Judecătorul belgian se întreabă cu privire la încălcările grave, dreptul penal și articolele pirotehnice (C-137/17)
2. necesitatea de a afla dacă reprezintă încălcări grave în sensul unei dispoziții dintr-o directivă, încălcări ale legislației belgiene referitoare la articolele pirotehnice precum:
2.1. vânzarea de articole pirotehnice cu până la 2,666 kg de compoziții pirotehnice (denumite în continuare „CPT”), faptă care reprezintă o încălcare a unor dispoziții care interzic vânzarea de articole pirotehnice cu o cantitate de CPT care depășește 1 kg atunci când utilizatorul nu deține o autorizație administrativă pentru deținerea unei cantități mai mare de articole pirotehnice;
2.2. depășirea limitelor de depozitare și nerespectarea spațiilor de depozitare prevăzute în autorizația federală pentru articole pirotehnice, deși exista o autorizație regională de mediu pentru depozitarea cantității superioare menționate în spațiile precizate;
2.3. depozitarea absolut tranzitorie a unor cantități foarte reduse de articole pirotehnice în diferite spații neautorizate pentru depozitare, în spațiile unei întreprinderi comerciale care operează cu articole pirotehnice și care deține atât o autorizație federală pentru articole pirotehnice, cât și o autorizație regională de mediu;
3. necesitatea de a afla și dacă principiul liberei circulații a articolelor pirotehnice se opune unei reglementări naționale care subordonează spațiile de depozitare a articolelor pirotehnice conforme cu dispozițiile directivelor, deținute în scopuri comerciale, dublei condiții:
3.1. a deținerii unei autorizații emise în temeiul reglementărilor privind producerea, depozitarea, deținerea, desfacerea, transportul și utilizarea explozibililor;
3.2. și, respectiv, a unei autorizații emise în baza reglementărilor privind protecția mediului,
deși ambele sisteme de autorizare urmăresc în principiu același scop (evaluarea preventivă a riscurilor de securitate) și unul dintre cele două sisteme de autorizare (în cazul de față cel privind explozibilii) prevede o limită (foarte) redusă pentru depozitarea articolelor pirotehnice [în limita a 50 kg de CPT (substanță activă)];
4. necesitatea de a mai afla și dacă dreptul Uniunii incident s-ar opune unei reglementări naționale care interzice deținerea sau utilizarea articolelor pirotehnice de către consumatori și vânzarea articolelor pirotehnice către aceștia în cazul în care acestea conțin mai mult de 1 kg de compoziții pirotehnice;
5. instanța de trimitere este o instanță care judecă o cauză penală.
1. articolul 45 din Directiva 2013/29/UE;
2. principiul liberei circulații a articolelor pirotehnice prevăzut de articolul 6 alineatul (1) din Directiva 2007/23/CE [devenit articolul 4 alineatul (1) din Directiva 2013/29/UE] coroborat, dacă este cazul, cu articolul 10 din Directiva 2006/123/CE privind serviciile în cadrul pieței interne, coroborate, dacă este cazul, cu articolele 34, 35 și 36 din Tratatul privind funcționarea Uniunii Europene;
3. principiul proporționalității.
Aflaţi mai mult despre C-131/17, conformitate, Mihaela Mazilu-Babel, principiul proportionalitatii, Sancțiune penală

References: articolul 6
 Articolul 10
 articolul 10
 Articolul 20
 articolul 1
 articolul 20
 articolul 45
 articolul 45
 articolul 6
 articolul 4
 articolul 10